
V TROBADA INTERNACIONAL DE LÍDERS SINDICALS

DECLARACIÓ DE TERRASSA
7 D’ABRIL 2016
Nosaltres, sindicalistes vinguts d’arreu d’Europa i del món, reunits a la ciutat de Terrassa en la V Trobada Internacional de Líders Sindicals, convidats en el marc del 15è Congrés de la UGT de Catalunya, amb la voluntat d’enfortir el sindicalisme com a instrument de defensa i garantia dels drets laborals, socials i humans,

DECLAREM

PRIMER. Que els fonaments de l’Europa dels nostres avis, és a dir, assegurar la pau i la seguretat al nostre continent, han quedat diluïts en unes institucions que vetllen només pels interessos de les grans corporacions i obliden sovint les necessitats de més de 500 milions de ciutadans i ciutadanes europeus que estan preocupats per qüestions com l’atur, que arriba fins al 10,8% a la UE, i la manca d’oportunitats dels nostres joves. Per aquesta raó donem suport a la campanya de la CES “A new path for Europe” per la creació d’ocupació de qualitat i per un desenvolupament sostenible i curós amb les necessitats dels ciutadans i ciutadanes.
SEGON. Que la crisi dels refugiats i la gestió que se n’està fent, no és pròpia d’una Europa que es vanta de ser el bressol dels drets humans, però que no és capaç de garantir una vida digna als qui truquen a les seves portes. És vergonyós que mentre els països europeus discuteixen sobre el nombre de persones que poden acollir cadascun d’ells, més d’un milió de persones fugen dels conflictes existents a Síria, Afganistan i Pakistan, i milers d’ells s’ofeguen a les aigües del mar Mediterrani.

TERCER. Que els atacs terroristes patits en territori europeu, tenen com a principal objectiu atacar el nostre sistema democràtic i les nostres llibertats, i per això, cal defensar-les, i també fer pedagogia i lluitar per frenar l’ascens de partits polítics xenòfobs que no fan sinó amenaçar la nostra societat i convivència.
QUART. Que l’OIT denuncia que el treball digne és un bé escàs, i que només un de cada tres treballadors al món en pot gaudir. De fet, les xifres europees relatives als treballadors pobres, aquells que encara que tenen un lloc de treball estan en el llindar de la pobresa, són alarmants, ja que són un 16,6% dels treballadors europeus els que la pateixen, i aquesta xifra s’enfila fins al 22% en el cas dels treballadors espanyols.

CINQUÈ. Que les mesures d’austeritat imposades per Brussel·les i la troica, han anat sovint acompanyades d’iniciatives legislatives que suposen una retallada de drets i de llibertats, com algunes reformes laborals i el dret de vaga. La CES s’oposa a aquestes directrius, atès que no són el camí per generar ocupació, creixement i construir societats més cohesionades. És per això que donem suport a la campanya de la CES “Promoting respect for Trade Union rights in Europe” per la defensa dels drets sindicals.
SISÈ. Que les organitzacions sindicals agrupades sota les sigles de la CES som contràries a la signatura del TTIP, perquè posa en perill el manteniment dels estàndards mediambientals europeus, els drets dels consumidors, i la qualitat dels nostres serveis públics.
SETÈ. Que l’existència de paradisos fiscals permet a les multinacionals i a les grans fortunes evadir impostos. En el darrer informe d’Intermon Oxfam sobre paradisos fiscals, es denuncia que l’economia mundial està al servei d’un 1% que acumula més riquesa que el 99% restant. Els impostos de totes les multinacionals que no tributen als països on pertocaria, suposen una manca d’inversions en serveis públics, com ara la sanitat i l’ensenyament, i un enfonsament de l’estat del benestar.
VUITÈ. Que per tot això, treballarem per desenvolupar un sindicalisme mundialment responsable que segueixi els paràmetres marcats per la Carta Social Europea i les directrius de la OIT en tot allò que fa referència al treball digne, és a dir, que reivindiqui permanentment una ocupació productiva, justament remunerada i que s’exerceixi en condicions de llibertat, equitat, seguretat i respecte a la dignitat humana.

Amb aquesta finalitat, els sindicats signants d’aquesta declaració demanem als governs i al conjunt dels poders polítics i econòmics, així com a les organitzacions empresarials, el Banc Mundial, el Fons Monetari Internacional, l’Organització Mundial del Comerç, i les Nacions Unides i els seus organismes especialitzats, que des d’un nou sentit de responsabilitat compartida afrontin el repte de construir una nova globalització centrada en les persones i no simplement en els interessos particulars, per la qual cosa, i en línia amb els principis constitucionals de l’OIT,

EXIGIM

1. La implementació d’una política econòmica per garantir la plena ocupació i la millora del nivell de vida.

2. Una nova arquitectura internacional, al servei de les classes treballadores. 

3. El reconeixement dels sindicats com a interlocutors imprescindibles per al progrés econòmic i social.   

4. La justa distribució dels fruits del progrés i un salari que permeti una vida digna als treballadors i treballadores. 

5. La protecció adequada de la vida i la salut dels treballadors i treballadores en totes les ocupacions.

6. La instauració de sistemes de seguretat social que garanteixin uns ingressos bàsics i una assistència mèdica universal. 

7. La garantia d’una aplicació efectiva de la igualtat d’oportunitats per a tothom en l’accés a l’educació, a la formació professional i al mercat de treball. 

8. La ratificació i el compliment de les convencions internacionals de l’OIT, de manera prioritària les Normes fonamentals del treball relatives a la llibertat sindical, la negociació col·lectiva, la no discriminació, el treball forçós i l’eradicació del treball infantil.

9. La democratització del món del treball mitjançant l’enfortiment del diàleg social i la participació dels treballadors i treballadores en tots els àmbits de presa de decisions nacionals i internacionals.

Per tal d’assolir tots aquests objectius i avançar de manera coresponsable en una globalització social, econòmica i culturalment sostenible, els sindicats signants,    

ENS COMPROMETEM

· A fer del treball digne la nostra principal preocupació i reivindicació en benefici del conjunt de la societat.  
· A participar de manera activa i constructiva en tots els espais de diàleg social i negociació col·lectiva, i enfortir la democratització de les relacions laborals. 

· A promoure la igualtat i la no discriminació en tots els àmbits d’incidència dels sindicats, també en el funcionament intern. 

· A cooperar amb els ocupadors públics i privats en la millora contínua de la productivitat i de la qualitat dels productes i serveis.

· A lluitar per l’equitat social, la democràcia i la dignitat de la persona als nostres països, amb la mateixa vocació internacional, en una globalització que reclamem també com a nostra. 
· A la renovació permanent, situant com a prioritat interna l’equitat de gènere, especialment en allò que fa referència a l’educació, i a superar les desigualtats salarials en persones que desenvolupen la mateixa tasca, així com fer ressò de les seves demandes.
Per tot això, manifestem la nostra ferma voluntat de treballar plegats i sense fronteres en el si de la Confederació europea de Sindicats, per tal de millorar les condicions de treball i de vida dels treballadors i treballadores i llurs famílies, les condicions de vida dels joves i dels jubilats i esforçar-nos per defeNsar els Drets Humans, la justícia social, la igualtat de gènere, la pau, la llibertat i la democràcia. 

